[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.6.2005

COM(2005) 252 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ

σχετικά με τον χάρτη πορείας προς ένα ολοκληρωμένο πλαίσιο εσωτερικού ελέγχου

Α. ΛΟΓΟΙ ΔΡΑΣΗΣ

Το Ελεγκτικό Συνέδριο δημοσίευσε την ετήσια έκθεσή του για το οικονομικό έτος 2003 τον Νοέμβριο του 2004. Για δέκατη φορά, το Ελεγκτικό Συνέδριο παρουσίασε ετήσια Δήλωση Αξιοπιστίας (DAS), η οποία ήταν σε μεγάλο βαθμό θετική όσον αφορά την αξιοπιστία των λογαριασμών, των αναλήψεων υποχρεώσεων και των ίδιων πόρων, αλλά σημείωνε ότι δεν υπήρχε εύλογη βεβαιότητα για τις πληρωμές στο πλαίσιο όλων των μερών του γενικού προϋπολογισμού της Ευρωπαϊκής Ένωσης εκτός από τις διοικητικές δαπάνες[1].

Η παρούσα κατάσταση δεν μπορεί να παραμείνει ως έχει. Πρέπει να παρέχεται στους φορολογούμενους εύλογη βεβαιότητα ότι η διαχείριση των κονδυλίων της Ευρωπαϊκής Ένωσης βασίζεται στις αρχές της νομιμότητας και της κανονικότητας. Αυτό τονίζεται από το γεγονός ότι τόσο το Κοινοβούλιο όσο και το Συμβούλιο έχουν επανειλημμένα εκφράσει την απογοήτευσή τους για τη μη χορήγηση εκ μέρους του Ελεγκτικού Συνεδρίου θετικής DAS - κάτι που συνέβη και πολύ πρόσφατα στη διαδικασία απαλλαγής για το 2003. Αμφότερα τα όργανα κάλεσαν την Επιτροπή να αναλάβει δράση για την επίλυση του προβλήματος. Κατά συνέπεια, η Επιτροπή Barroso καθόρισε ως στρατηγικό της στόχο την επιδίωξη θετικής DAS από το Ευρωπαϊκό Ελεγκτικό Συνέδριο[2]. Βεβαίως, αυτή η διαδικασία απαιτεί νέες προσπάθειες της Επιτροπής σε ορισμένους τομείς. Μολονότι, βάσει της Συνθήκης, μόνο η Επιτροπή βαρύνεται με την ευθύνη της εκτέλεσης του προϋπολογισμού, η διαχείριση τεσσάρων από κάθε πέντε ευρώ του προϋπολογισμού ασκείται στην πράξη από τα κράτη μέλη βάσει της επιμερισμένης διαχείρισης· επομένως τα κράτη μέλη πρέπει να συμμετάσχουν ενεργά στην πρωτοβουλία.

Η επίτευξη θετικής DAS αποτελεί εξαιρετικά φιλόδοξο στόχο και δεν πρέπει να αναμένεται η μετατροπή της DAS από αρνητική σε θετική σε διάστημα ενός έτους. Πράγματι, το Ελεγκτικό Συνέδριο μπορεί να χορηγήσει θετική DAS μόνο εάν υπάρχει εύλογη βεβαιότητα ότι οι πράξεις έως το επίπεδο του ατομικού δικαιούχου , ήτοι οι πληρωμές που έγιναν από τα κράτη μέλη στον τελικό δικαιούχο, όπως τον αγρότη, τον σπουδαστή, την επιχείρηση και σε ορισμένες περιπτώσεις ένα δημόσιο φορέα, είναι νόμιμες και κανονικές. Επομένως, τα συστήματα εποπτείας και οι έλεγχοι πρέπει να παρέχουν εύλογη βεβαιότητα ότι η διαχείριση του κινδύνου σφάλματος σε αυτό το επίπεδο ασκείται δεόντως και ότι συμπεριλαμβάνει το κατάλληλο επίπεδο επιτόπιων ελέγχων στις εγκαταστάσεις των αιτούντων.

Το Ελεγκτικό Συνέδριο, στη γνωμοδότησή του αριθ. 2/2004[3] σχετικά με ένα αποτελεσματικό και αποδοτικό πλαίσιο ελέγχου, παρόλο που αποδέχεται ότι πολλά από τα απαραίτητα στοιχεία έχουν θεσπιστεί και ότι πρόσφατα έχει σημειωθεί σημαντική πρόοδος στη βελτίωση των συστημάτων, ασκεί κριτική σε ορισμένες πτυχές του παρόντος πλαισίου ελέγχου στους διάφορους τομείς του προϋπολογισμού και σημειώνει τα εξής :

Ασαφείς και στερούμενοι συνοχής στόχοι Δεν υπάρχει σαφώς καθορισμένη στρατηγική που να καταλήγει σε καθολικούς ή συγκεκριμένους στόχους για τα διάφορα συστήματα. |

Έλλειψη συντονισμού Δεν υπάρχει τυπική υποχρέωση που να επιβάλλει στα όργανα ελέγχου να συντονίζουν τον σχεδιασμό των ελέγχων ή να λαμβάνουν υπόψη ελέγχους που πραγματοποιήθηκαν από άλλους φορείς. Οι πληροφορίες που παρέχουν τα κράτη μέλη σχετικά με τα αποτελέσματα των ελέγχων είναι ορισμένες φορές ανεπαρκείς ή στερούνται συνοχής. |

Έλλειψη πληροφοριών σχετικά με τα έξοδα και τα οφέλη Στους τομείς της επιμερισμένης διαχείρισης, τα περισσότερα έξοδα των διενεργούμενων ελέγχων βαρύνουν τα κράτη μέλη ή τις δικαιούχες χώρες, ενώ το όφελος σωρεύεται στον προϋπολογισμό της ΕΕ. Συνεπώς, παρέχονται ελάχιστα κίνητρα στα κράτη μέλη ή στις δικαιούχες χώρες προκειμένου να διαθέτουν επαρκείς πόρους για τον έλεγχο των κονδυλίων της ΕΕ. Δεν υπάρχουν επί του παρόντος πληροφορίες σχετικά με τα έξοδα των ελέγχων που βαρύνουν είτε τα κράτη μέλη είτε την Επιτροπή, ή με τα οφέλη που αποφέρουν. |

Ασυνεπής εφαρμογή Οι τυχαίοι έλεγχοι και οι έλεγχοι βάσει ανάλυσης των κινδύνων έχουν πολύ διαφορετικούς και αλληλοαναιρούμενους στόχους. Όταν οι κανόνες δεν καθορίζουν επαρκώς την προσέγγιση που θα χρησιμοποιηθεί, δημιουργείται σύγχυση και μειωμένη αποτελεσματικότητα. Το επίπεδο αποκέντρωσης των ελεγκτικών διαδικασιών, τόσο της Επιτροπής όσο και των κρατών μελών, είναι υψηλό, στην πράξη όμως δεν υπάρχει πάντα συνέπεια σχετικά με την προσέγγιση, την έκταση, το χρονοδιάγραμμα, τα συνακόλουθα μέτρα, κ.λ.π. Αυτό έχει ως αποτέλεσμα να υπάρχουν ποιοτικές διαφορές μεταξύ των ελέγχων. Ανεξάρτητοι έλεγχοι δεν απαιτούνται σε όλους τους τομείς του προϋπολογισμού και, όπου απαιτούνται, η περιγραφή των ελεγκτικών καθηκόντων είναι ανεπαρκής, ενώ για την επιλογή των ελεγκτών δεν υπάρχουν πάντα τυποποιημένες διαδικασίες. Η δυνατότητα επιβολής ποινών για τις εσφαλμένες αιτήσεις εφαρμόζεται μόνο στο πλαίσιο των γεωργικών δαπανών και των εσωτερικών πολιτικών. |

- Όλα αυτά τα θέματα δεν αφορούν όλους τους τομείς του προϋπολογισμού, και σε ορισμένες περιπτώσεις απαιτούνται επιφυλάξεις.

Επίσης, το Ελεγκτικό Συνέδριο έδωσε συμβουλές όσον αφορά τα στοιχεία που θεωρεί απαραίτητα για ένα αποτελεσματικό και αποδοτικό πλαίσιο ελέγχου, στο οποίο η Επιτροπή θα μπορούσε, εκτός από τις δαπάνες υπό άμεση διαχείριση, να διαδραματίσει έναν κυρίως εποπτικό ρόλο, και επομένως οι επιτόπιοι έλεγχοι από το κεντρικό κοινοτικό επίπεδο θα γίνονταν λιγότερο αναγκαίοι :

- «κοινές αρχές και πρότυπα... τα οποία θα εφαρμόζονται σε όλα τα επίπεδα της διοίκησης, τόσο στα θεσμικά όργανα όσο και στα κράτη μέλη (παράγραφος 57)·

- οι εσωτερικοί έλεγχοι πρέπει «να παρέχουν εύλογη» (όχι απόλυτη) «βεβαιότητα σχετικά με τη νομιμότητα και την κανονικότητα των πράξεων, καθώς και με τη συμμόρφωση με τις αρχές της οικονομίας, της αποδοτικότητας και της αποτελεσματικότητας» (παράγραφος 57)·

- το «κόστος των ελέγχων πρέπει να είναι αναλογικό με τα οφέλη που αποφέρουν, τόσο τα χρηματικά όσο και τα πολιτικά» (παράγραφος 57)·

- το «σύστημα πρέπει να βασίζεται σε μια λογική αλυσιδωτή δομή, στο πλαίσιο της οποίας οι έλεγχοι πραγματοποιούνται, καταχωρίζονται και αποτελούν το αντικείμενο έκθεσης σύμφωνα με κοινό πρότυπο που επιτρέπει να τους εμπιστεύονται όλοι οι συμμετέχοντες» (παράγραφος 57).

Η Επιτροπή συμφωνεί σε μεγάλο βαθμό με τις συστάσεις του Ελεγκτικού Συνεδρίου και πράγματι επιχειρεί βελτιώσεις σύμφωνα με τις προαναφερθείσες αρχές. Παραδέχεται ότι ο τρόπος επίτευξης «θετικής» DAS έγκειται στην παροχή αποδείξεων στο Ελεγκτικό Συνέδριο σχετικά με την ύπαρξη συστημάτων εποπτείας και ελέγχων που περιορίζουν τον κίνδυνο παρατυπιών εντός των εύλογων ορίων. Εάν υπάρχουν στοιχεία που να αποδεικνύουν τη θέσπιση και την αποτελεσματική λειτουργία του πλαισίου ελέγχου που συνέστησε το Ελεγκτικό Συνέδριο, τότε τα εν λόγω στοιχεία μπορούν να αποτελέσουν τη βάση για τη βεβαιότητα που επιδιώκεται από αυτό.

Τα περισσότερα κράτη μέλη είναι πρόθυμα να μελετήσουν τις προτάσεις του Ελεγκτικού Συνεδρίου για ένα ολοκληρωμένο πλαίσιο ελέγχου και ένα πρότυπο ενιαίου ελέγχου.

Το Συμβούλιο, στη σύστασή του για την απαλλαγή του 2003, δήλωσε ότι «συµµερίζεται την εκτίµηση του Ελεγκτικού Συνεδρίου για την περαιτέρω βελτίωση του σχεδιασµού των συστηµάτων ελέγχου µέσω του καθορισµού σαφών και συνεκτικών στόχων και αρµοδιοτήτων. Εν προκειµένω το Συµβούλιο σηµειώνει µε µεγάλο ενδιαφέρον την πρόταση του Ελεγκτικού Συνεδρίου για την ανάπτυξη ενός εσωτερικού ελεγκτικού πλαισίου της Κοινότητας, όπως αυτό παρουσιάζεται στη γνωμοδότησή του σχετικά µε το ενιαίο πρότυπο ελέγχου». Το Συμβούλιο έκρινε ότι «κατά κανόνα κανένας τοµέας δεν θα πρέπει να εξαιρεθεί από την προσέγγιση αυτή και καλεί την Επιτροπή να αναλάβει, εφόσον απαιτείται, σχετικές πρωτοβουλίες. Εν προκειµένω το Συµβούλιο υπογραµµίζει τη σηµασία της εφαρµογής και ενδεχοµένως της ανάπτυξης κοινών προτύπων για τον δηµοσιονοµικό έλεγχο και τον εσωτερικό λογιστικό έλεγχο».

Το Ευρωπαϊκό Κοινοβούλιο ανέλυσε πολιτικά το θέμα στις παραγράφους 15 έως 80 του ψηφίσματός του για την απαλλαγή του 2003, και κάλεσε, στην παράγραφο 75, το Συμβούλιο να συνεργαστεί με το Κοινοβούλιο και την Επιτροπή, ώστε να δοθεί στη δημιουργία του περιεκτικού πλαισίου ελέγχου και του λογιστικού ελέγχου η προτεραιότητα και η πολιτική ώθηση που απαιτείται.

Η Επιτροπή συμφωνεί σε μεγάλο βαθμό με τις συστάσεις τόσο του Κοινοβουλίου όσο και του Συμβουλίου. Θα βασιστεί στα επιτεύγματα της διοικητικής της μεταρρύθμισης για να δημιουργήσει ένα ολοκληρωμένο πλαίσιο ελέγχου.

B. ΑΠΑΙΤΟΥΜΕΝΗ ΔΡΑΣΗ ΤΗΣ ΕΠΙΤΡΟΠΗΣ

Η Επιτροπή καταγράφει τα κενά, τα οποία κατά την άποψή της υφίστανται στον παρόν πλαίσιο ελέγχου σε κάθε τομέα των δαπανών του προϋπολογισμού με γνώμονα τις γενικές αρχές που καθορίζονται από το Ελεγκτικό Συνέδριο στη γνωμοδότησή του αριθ. 2/2004, με ιδιαίτερη έμφαση στους ελέγχους που περιορίζουν τους κινδύνους σχετικά με τη νομιμότητα και την κανονικότητα των υποκείμενων πράξεων. Θα προτείνει τη δράση που απαιτείται για την αντιμετώπιση κάθε κενού και το χρονοδιάγραμμα για την εφαρμογή αυτής της δράσης, και θα συζητήσει τα προαναφερθέντα με το Ελεγκτικό Συνέδριο, το Συμβούλιο και το Κοινοβούλιο.

Η δράση θα περιλαμβάνει, αφενός, τον εντοπισμό των αδυναμιών της ισχύουσας νομοθεσίας και τις προβλεπόμενες βελτιώσεις, και αφετέρου τα μέτρα που απαιτούνται για την εφαρμογή δέοντος πλαισίου ελέγχου στο πλαίσιο της ισχύουσας νομοθεσίας. Επίσης, θα καλύψει την αξιολόγηση της ανταπόκρισης του κανονιστικού πλαισίου για την περίοδο 2007-2013 προς τις συστάσεις του Ελεγκτικού Συνεδρίου.

Πρώτον, η Επιτροπή για να διασφαλίσει ότι η εσωτερική της οργάνωση είναι η δέουσα, ακολουθεί μια διαδικασία καταγραφής των απαραίτητων βελτιώσεων του πλαισίου ελέγχου όσον αφορά τη διαχείριση του προϋπολογισμού και τα κονδυλίων υπό κεντρική διαχείριση, όταν αυτό το πλαίσιο δεν πληροί τους στόχους που καθόρισε το Ελεγκτικό Συνέδριο. Η δράση που απαιτείται για την κάλυψη αυτών των κενών περιλαμβάνει :

- τη διασφάλιση ότι οι ετήσιες εκθέσεις δραστηριότητας των γενικών διευθυντών αποτελούν σαφώς τη βάση βεβαιότητας των υποκείμενων πράξεων, ότι συνοδεύονται από τους δέοντες δείκτες και ότι η δήλωση αξιοπιστίας καλύπτει το τμήμα των λογαριασμών για το οποίο είναι υπεύθυνοι, και, στο μέτρο του δυνατού, εκφράζει ποσοτικά τις συνέπειες ενδεχόμενων επιφυλάξεων·

- τη διασφάλιση ότι ο υπόλογος υπογράφει τους λογαριασμούς της Επιτροπής για να πιστοποιήσει ότι διενήργησε τους ελέγχους που θεωρεί αναγκαίους, ότι είναι ικανοποιημένος που οι λογαριασμοί καταρτίστηκαν σύμφωνα με τους λογιστικούς κανόνες, μεθόδους και τα συστήματα τα οποία θεσπίστηκαν υπ' ευθύνη του για τους λογαριασμούς της Επιτροπής, ότι προέβη στις διορθώσεις που ήταν αναγκαίες για την τακτική, πιστή και ειλικρινή παρουσίαση των λογαριασμών σύμφωνα με το άρθρο 136 του Δημοσιονομικού Κανονισμού και ότι, επομένως, οι εν λόγω λογαριασμοί είναι αξιόπιστοι. Στο πλαίσιο της αναθεώρησης του κανονισμού, που εγκρίθηκε την 3η Μαΐου 2005, είχε προταθεί τροποποίηση του άρθρου 61 του Δημοσιονομικού Κανονισμού σχετικά με αυτό το θέμα·

- τη μέριμνα σαφούς καθορισμού του ρόλου των διευθυντών πόρων, σε όλες τις Γενικές Διευθύνσεις, που συνδράμουν τον γενικό τους διευθυντή σε καθημερινά δημοσιονομικά θέματα και σε θέματα ελέγχου, και όσον αφορά την ετήσια έκθεση δραστηριότητας και τη συνοδευτική της δήλωση

- την περαιτέρω επεξεργασία των εκθέσεων συνακόλουθων μέτρων της Επιτροπής, ώστε να καταστεί δυνατή η αξιολόγηση από το Ελεγκτικό Συνέδριο των μέτρων που έχουν ληφθεί για την εφαρμογή των προηγουμένων συστάσεων του Ελεγκτικού Συνεδρίου

- την ενίσχυση του ρόλου της αξιολόγησης της διαχείρισης σε όλη την Επιτροπή που διενεργείται με την ετήσια συγκεφαλαιωτική έκθεση, η οποία καταγράφει την κατάσταση στις υπηρεσίες και αντιμετωπίζει τα μείζονα διατομεακά θέματα

- τη διερεύνηση του εδάφους για μεγαλύτερη απλούστευση της διαχείρισης των κονδυλίων της ΕΚ, και τη διασφάλιση της αναλογικότητας των απαιτήσεων ελέγχου προς τους κινδύνους

- την εισαγωγή κοινής μεθοδολογίας για την αξιολόγηση του κινδύνου, ιδίως για την παροχή βεβαιότητας όσον αφορά τη διαχείριση του κινδύνου σφάλματος στις υποκείμενες πράξεις

- την παροχή κατευθυντήριων γραμμών στις υπηρεσίες που ασχολούνται με κάθε κατηγορία δαπανών, σχετικά με τις στρατηγικές για τους επιτόπιους ελέγχους, συμπεριλαμβανομένης της μεθοδολογίας για την αξιολόγηση των συστημάτων εποπτείας και των ελέγχων, του καθορισμού του μεγέθους των δειγμάτων, των τεχνικών δειγματοληψίας, της αξιολόγησης των επιπτώσεων των σφαλμάτων στον προϋπολογισμό της ΕΚ και του επιπέδου του αποδεκτού κινδύνου

- τον καθορισμό κατηγοριών σφαλμάτων, τον προσδιορισμό του ποσοστού σφαλμάτων που διαπιστώνονται από τους επιτόπιους ελέγχους με βάση τα αντιπροσωπευτικά δείγματα, και την ανακοίνωση των στοιχείων αυτών, μαζί με τα διορθωτικά μέτρα που λήφθηκαν ή/και σχεδιάζονται, στις ετήσιες εκθέσεις δραστηριότητας

- τη διασφάλιση ότι οι πόροι που διατίθενται για τους εκ των προτέρων και εκ των υστέρων ελέγχους επαρκούν για την επίτευξη της δέουσας ισορροπίας μεταξύ του κόστους και του οφέλους των ελέγχων.

Όπου η Επιτροπή μεταβιβάζει αρμοδιότητες για την εκτέλεση ενός κοινοτικού προγράμματος ή σχεδίου, του οποίου η διαχείριση γίνεται σε κεντρική βάση, σε εκτελεστικό οργανισμό, αυτός μπορεί να προσλαμβάνει τον απαιτούμενο αριθμό υπαλλήλων με τις δεξιότητες που είναι αναγκαίες για τη διεξαγωγή των δεόντων ελέγχων. Για τους εκτελεστικούς οργανισμούς υφίστανται ετήσιες απαιτήσεις ελέγχου όμοιες με τις ισχύουσες στην Επιτροπή, οι οποίες επιτρέπουν σε αυτή να ασκεί πλήρη εποπτεία. Οι οργανισμοί αυτοί είναι δυνατόν να υπόκεινται σε ανεξάρτητο ετήσιο έλεγχο.

Για την εφαρμογή αυτού του σχεδίου δράσης δεν απαιτείται νέα νομοθεσία, αλλά έχουν προταθεί προσαρμογές στις παρούσες διατάξεις του Δημοσιονομικού Κανονισμού και των κανόνων εφαρμογής του, οι οποίες θα μπορούσαν να συμβάλουν στις πρωτοβουλίες της Επιτροπής στον τομέα αυτό. Επίσης, μπορεί να χρειαστεί να προσαρμοστούν μερικοί τομεακοί κανονισμοί. Κατά τη διατύπωση νέων πολιτικών, πρέπει να καθορίζεται, κατόπιν συμφωνίας με τη νομοθετική αρχή, το επίπεδο κινδύνου που είναι αποδεκτό.

Δεύτερον, η Επιτροπή θα συνεργαστεί με τα κράτη μέλη για να βελτιώσει τους ελέγχους των κονδυλίων που υπάγονται στη επιμερισμένη διαχείριση. Αναγνωρίζει την ευθύνη της για την εκτέλεση του προϋπολογισμού, όπως θεσπίζεται στο άρθρο 274 της Συνθήκης : «Η Επιτροπή εκτελεί τον προϋπολογισμό […] με δική της ευθύνη και εντός των ορίων των πιστώσεων που εγκρίθηκαν σύμφωνα με την αρχή της χρηστής δημοσιονομικής διαχείρισης. Τα κράτη μέλη συνεργάζονται με την Επιτροπή προκειμένου να διασφαλίσουν ότι οι πιστώσεις χρησιμοποιούνται σύμφωνα με τις αρχές της χρηστής δημοσιονομικής διαχείρισης.»

Με δεδομένο το τμήμα του προϋπολογισμού που υπάγεται στην επιμερισμένη διαχείριση, η Επιτροπή μπορεί να επιτύχει θετική DAS μόνο εάν τα κράτη μέλη, που πληρούν τις υποχρεώσεις τους βάσει των άρθρων 274 και 280 της Συνθήκης, μπορούν να παράσχουν στην Επιτροπή εύλογη βεβαιότητα για τις πράξεις που εκτέλεσαν. Πρέπει να υπάρχουν σαφείς διατάξεις που να διευκρινίζουν τον τρόπο παροχής αυτής της βεβαιότητας. Το προτεινόμενο πλαίσιο ελέγχου πρέπει να προβλέπει κίνητρα και, όπου χρειάζεται, αναγκαστικά μέτρα.

Η απαιτούμενη δράση για την κάλυψη των διαπιστωθέντων κενών περιλαμβάνει:

- τη συνέχιση των προσπαθειών της Επιτροπής για την απλούστευση των καθεστώτων ενισχύσεων που χρηματοδοτούνται από το ΕΓΤΠΕ – Τμήμα Εγγυήσεων, και τη βελτίωση των διατάξεων που αφορούν τη διενέργεια πρωτοβάθμιων ελέγχων των μέτρων για την αγορά που δεν εμπίπτουν στο πεδίο του Ολοκληρωμένου Συστήματος Διαχείρισης και Ελέγχου (ΟΣΔΕ) και των Συστημάτων Γεωργικών Πληροφοριών (ΣΓΠ)

- την επαλήθευση του προτεινόμενου κανονιστικού πλαισίου για την περίοδο 2007-2013 και, εάν χρειάζεται, την προσαρμογή του προκειμένου να συμπεριληφθούν οι διατάξεις οι οποίες, σύμφωνα με την αξιολόγηση των κενών, απαιτούνται για τη συμπλήρωση του ολοκληρωμένου πλαισίου ελέγχου, τη συνεκτίμηση των απόψεων του Ελεγκτικού Συνεδρίου και των στοιχείων που απαιτήθηκαν από το Κοινοβούλιο[4](ετήσιοι λογιστικοί έλεγχοι κάθε αρχής πληρωμής, εκ των προτέρων δηλώσεις κοινολόγησης[5] και εκ των υστέρων δηλώσεις αξιοπιστίας σε επίπεδο κρατών μελών, πρόσβαση στις εκθέσεις των ελεγκτών και των ελεγκτικών φορέων, κυρώσεις στους αιτούντες που να είναι αναλογικές αλλά και αποτρεπτικές, ανακοίνωση του ποσοστού σφαλμάτων που επηρεάζει τα κονδύλια της ΕΚ και των αδυναμιών των συστημάτων)·

- τη βελτίωση των ρυθμίσεων συνεργασίας σύμφωνα με την προσέγγιση του «ενιαίου ελέγχου», και την ολοκλήρωση των υφιστάμενων κατευθυντήριων γραμμών για τις κοινές αρχές και τα πρότυπα που αφορούν τις ελεγκτικές μεθόδους, τους σημαντικότερους ελέγχους και τις στρατηγικές για τους επιτόπιους ελέγχους, συμπεριλαμβανομένης της αξιολόγησης των συστημάτων εποπτείας και των ελέγχων, του καθορισμού του μεγέθους των δειγμάτων, των τεχνικών δειγματοληψίας και της αξιολόγησης των επιπτώσεων των σφαλμάτων στον προϋπολογισμό της ΕΚ·

- την υποβολή τον Οκτώβριο του 2005 μιας πρώτης έκθεσης για την εξέταση του χάρτη πορείας προς τη σύναψη πρωτοκόλλου με τα κράτη μέλη, στο οποίο η διαχειριστική αρχή (το Κοινοβούλιο προτείνει να είναι ο Υπουργός Οικονομικών) θα δηλώνει, πριν από την εκταμίευση και σε ετήσια βάση, ότι έχουν θεσπιστεί τα κατάλληλα συστήματα ελέγχου, που μπορούν να παράσχουν τη δέουσα βεβαιότητα για τους σκοπούς λογοδοσίας της Επιτροπής.

Όταν ένα κράτος μέλος αδυνατεί να αντιμετωπίσει δεόντως τον κίνδυνο σφάλματος, η Επιτροπή θα προστατεύει τον προϋπολογισμό της ΕΚ εφαρμόζοντας αυστηρά τις υφιστάμενες διατάξεις για την αναστολή των πληρωμών και τις δημοσιονομικές διορθώσεις.

Μόλις συμφωνηθεί η βάση του ολοκληρωμένου πλαισίου ελέγχου, η Επιτροπή θα μελετήσει περαιτέρω με τα κράτη μέλη τις δυνατότητες επίτευξης μεγαλύτερης αποτελεσματικότητας στις προσπάθειες ελέγχου μέσω του προτύπου ενιαίου ελέγχου [6].

Όπου τα κονδύλια υπόκεινται σε έμμεση κεντρική διαχείριση, αποκεντρωμένη διαχείριση ή από κοινού διαχείριση , η Επιτροπή θα εφαρμόζει τις αρχές που καθορίστηκαν ανωτέρω, αλλά προσαρμοσμένες ανάλογα με την περίπτωση. Ειδικότερα, η δράση της θα περιλαμβάνει:

- την απαίτηση εκ των προτέρων δηλώσεων κοινοποίησης και ετήσιων εκ των υστέρων δηλώσεων αξιοπιστίας στο επίπεδο των κρατών μελών, για κονδύλια τη διαχείριση των οποίων έχουν εθνικοί οργανισμοί·

- όπου χρειάζεται, την αύξηση της εποπτείας και του ελέγχου των ενδιάμεσων φορέων.

Οι περισσότερες παρατυπίες που διαπιστώνονται στις υποκείμενες πράξεις αφορούν περισσότερο σφάλματα παρά περιπτώσεις απάτης. Σε στενή συνεργασία με την OLAF θα πραγματοποιηθούν εργασίες για τον καθορισμό σαφούς διάκρισης.

Γ. ΕΝΕΡΓΕΙΕΣ ΠΟΥ ΑΠΑΙΤΟΥΝΤΑΙ ΑΠΟ ΤΑ ΚΡΑΤΗ ΜΕΛΗ

Το Ευρωπαϊκό Κοινοβούλιο, στην έκθεση απαλλαγής για το 2003, ζητά επίμονα την αναθεώρηση των συστημάτων δημοσιονομικού ελέγχου των κρατών μελών και τη διόρθωση των αδυναμιών. Για να διασφαλιστεί ότι τα κράτη μέλη θα προσπαθούν να αντιμετωπίσουν τις αδυναμίες στη διαχείριση των κονδυλίων της ΕΕ, στο ψήφισμα του Κοινοβουλίου για την απαλλαγή για το 2003 (έκθεση Wynn) προτείνεται κάθε έτος να δηλώνει η διαχειριστική αρχή κάθε κράτους μέλους (π.χ. το Υπουργείο Οικονομικών) τη θέσπιση των κατάλληλων συστημάτων ελέγχου. Καλείται η Επιτροπή να συντάξει μια έκθεση για την εξεύρεση τρόπων για τη σύναψη πρωτοκόλλου με τα κράτη μέλη σχετικά με το θέμα αυτό. Το Κοινοβούλιο επιμένει ότι οι κεντρικοί έλεγχοι από την Επιτροπή δεν μπορούν να επιλύσουν μόνοι τους το πρόβλημα. Επομένως, πρέπει να ενθαρρυνθούν τα κράτη μέλη να διαχειρίζονται τα κονδύλια της ΕΕ ως «ίδια κονδύλια».

Προς το παρόν υπάρχουν λίγα στοιχεία που να αποδεικνύουν ότι το επίπεδο ελέγχων που επιβάλλεται από τις ισχύουσες ρυθμίσεις πρέπει να ενισχυθεί, παρόλο που αυτό το ενδεχόμενο δεν αποκλείεται. Πρωτίστως, ζητείται από τα κράτη μέλη να διασφαλίσουν ότι το απαιτούμενο από την ισχύουσα κοινοτική νομοθεσία πλαίσιο ελέγχου έχει θεσπιστεί, διαθέτει επαρκείς πόρους και λειτουργεί αποτελεσματικά για τον περιορισμό του κινδύνου σφάλματος στις υποκείμενες πράξεις.

Υπό την πίεση των δημοσιονομικών διορθώσεων, έχουν θεσπιστεί σε μεγάλο βαθμό οι έλεγχοι που απαιτούνται από τα κράτη μέλη στο πλαίσιο του ΕΓΤΠΕ - Τμήμα Εγγυήσεων , αλλά χρειάζονται περαιτέρω βελτιώσεις : για παράδειγμα το ΟΣΔΕ στην Ελλάδα, και οι εκ των υστέρων έλεγχοι και η αμοιβαία συνδρομή μεταξύ των τελωνειακών υπηρεσιών δυνάμει του κανονισμού (EOK) αριθ. 4045/89.

Ιδίως στον τομέα των Διαρθρωτικών Ταμείων τα κράτη μέλη δεν έχουν ακόμα αποδείξει την αποτελεσματικότητα των έλεγχων που έχουν θεσπιστεί όσον αφορά τον περιορισμό των σφαλμάτων. Λόγω της ποικίλης φύσης των σχεδίων και των καθεστώτων ενισχύσεων που είναι επιλέξιμα για χρηματοδότηση και των εμπλεκόμενων φορέων υλοποίησης, η κοινοτική νομοθεσία και οι κατευθυντήριες γραμμές της Επιτροπής δεν μπορούν να θέσουν ακριβείς κανόνες για την εποπτεία και τους ελέγχους. Τα κράτη μέλη πρέπει να μεριμνούν ώστε για όλα τα προγράμματα να τηρούνται πλήρως οι ισχύουσες ρυθμίσεις:

- Οι πρωτοβάθμιοι έλεγχοι (έλεγχοι για την πραγματοποίηση της παρασχεθείσας υπηρεσίας και για τις απαιτηθείσες δαπάνες) είναι είτε διεξοδικοί είτε επαρκείς όσον αφορά το κόστος και το όφελος των ελέγχων[7].

- Υφίσταται η δέουσα ανάλυση κινδύνου.

- Αξιολογείται και ανακοινώνεται το ποσοστό σφάλματος στα ελεγχθέντα δείγματα.

- Εφαρμόζονται αναλογικές αλλά αποτρεπτικές κυρώσεις για σοβαρές παρατυπίες.

- Ο φορέας υλοποίησης και η διαχειριστική αρχή εποπτεύουν δεόντως τους πρωτοβάθμιους ελέγχους.

- Όπου απαιτείται, αναλαμβάνεται διορθωτική δράση.

- Η αρχή πληρωμών διαθέτει τα μέσα και τους πόρους για την επίτευξη της βεβαιότητας που χρειάζεται προκειμένου να πιστοποιήσει τα ποσά που ζητούνται από την Επιτροπή.

Τα κράτη μέλη ενεργούν σύμφωνα με τις κατευθυντήριες γραμμές που παρέχει η Επιτροπή, όπως αναφέρεται ανωτέρω, μεριμνούν ώστε να υπάρχει συνοχή μεταξύ των ελέγχων στα διάφορα προγράμματα συνδρομής, καθώς και οι έλεγχοι αυτοί να πληρούν τα απαιτούμενα πρότυπα.

Επίσης, οι έλεγχοι στο επίπεδο του κράτους μέλους[8] πρέπει να είναι αποτελεσματικοί καθόλη τη διάρκεια της περιόδου προγραμματισμού των Διαρθρωτικών Ταμείων. «Το συμβόλαιο εμπιστοσύνης», που προτείνεται από την Επιτροπή, απλά διευκρινίζει τη στρατηγική για τους ελέγχους που απαιτούνται από τις ρυθμίσεις, μαζί με την ετήσια υποβολή έκθεσης για την πρόοδο των εν λόγω ελέγχων και τα επίσημα συμπεράσματα για τη λειτουργία του συστήματος. Αναμένεται από τα κράτη μέλη να μεριμνούν ώστε οι ομάδες ελέγχου τους να εφαρμόζουν αυτή τη στρατηγική, και να υποβάλλουν τις δέουσες εκθέσεις για την εφαρμογή της στρατηγικής αυτής, από την παρούσα περίοδο προγραμματισμού και εξής.

Τα κράτη μέλη πρέπει να μεριμνούν ώστε να προσδιορίζονται οι υλικές αδυναμίες των συστημάτων εποπτείας και των ελέγχων, και τα ποσοστά σφαλμάτων που διαπιστώνονται σε κάθε επίπεδο του πλαισίου ελέγχου, ενώ παράλληλα να ανακοινώνονται στοιχεία σχετικά με τις επιπτώσεις τους στα κοινοτικά κονδύλια, καθώς και να λαμβάνονται τα κατάλληλα διορθωτικά μέτρα όταν αυτό δικαιολογείται από την άποψη του κόστους και του οφέλους.

Προκειμένου να παρασχεθεί βεβαιότητα στην Επιτροπή, και επομένως και στο Ελεγκτικό Συνέδριο, από τα κράτη μέλη όσον αφορά τους ελέγχους που διενεργούνται, καθόλη τη διάρκεια κάθε οικονομικού έτους, για τα κονδύλια των οποίων η διαχείριση από το 2006 γίνεται σε εταιρική βάση, τα κράτη μέλη πρέπει :

- να παράσχουν ετήσιες εκ των προτέρων δηλώσεις κοινολόγησης και εκ των υστέρων δηλώσεις αξιοπιστίας στο υψηλότερο επίπεδο του κράτους μέλους (το Κοινοβούλιο προτείνει να είναι ο Υπουργός Οικονομικών)·

- να υποστηρίζουν τα προαναφερθέντα, ζητώντας από κάθε υπεύθυνη αρχή σε επιχειρησιακό επίπεδο (ήτοι οργανισμό πληρωμών, αρχή πληρωμής και διαχειριστική αρχή) να προβεί σε παρόμοιες ετήσιες δηλώσεις, που να υποστηρίζονται από γνωμοδότηση ανεξάρτητων ελεγκτών·

- να ζητούν από τα ανώτατα ελεγκτικά τους ιδρύματα ή από τον φορέα που παρέχει τη βεβαιότητα ως προς τον έλεγχο στο επίπεδο του κράτους μέλους, να ασκούν την εποπτεία του πλαισίου ελέγχου των κονδυλίων της ΕΚ και να καταγράφουν τις αδυναμίες του σχεδιασμού του και της εφαρμογής του στην πράξη·

- να ζητούν από τα ανώτατα ελεγκτικά τους ιδρύματα, ή άλλους ανεξάρτητους φορείς ελέγχου, να ελέγχουν τις εκ των υστέρων δηλώσεις αξιοπιστίας και να ανακοινώνουν το αποτέλεσμα των εργασιών τους στα εθνικά κοινοβούλια.

Πρέπει να απαιτείται από τα κράτη μέλη να αναλαμβάνουν την ευθύνη για τους ελέγχους των εθνικών οργανισμών και την εφαρμογή ανάλογων μέτρων όταν τα κονδύλια υπόκεινται σε έμμεση κεντρική διαχείριση.

Περαιτέρω, αναγνωρίζεται ότι το ισχύον χρονικό πλαίσιο για τη διαδικασία απαλλαγής δεν παρέχει επαρκή χρόνο στο Συμβούλιο για να συζητήσει και να δώσει ουσιαστικές απαντήσεις στα πορίσματα και τις συστάσεις του Ελεγκτικού Συνεδρίου. Επίσης, η προβλεπόμενη σήμερα έκθεση της Επιτροπής για τις απαντήσεις των κρατών μελών[9] απασχολεί για μικρό χρονικό διάστημα το Συμβούλιο και διαδραματίζει πολύ περιορισμένο ρόλο στη διαδικασία απαλλαγής ή στη συνέχεια που δίδεται στις συστάσεις. Επομένως, η Επιτροπή, μετά από διαβουλεύσεις με όλα τα εμπλεκόμενα θεσμικά όργανα είναι έτοιμη να συζητήσει την τροποποίηση του άρθρου 145 του Δημοσιονομικού Κανονισμού για την παράταση της προθεσμίας για την απόφαση απαλλαγής, όπως ζήτησε το Κοινοβούλιο[10]. Η παράταση της προθεσμίας της διαδικασίας απαλλαγής θα συνέβαλε στη διευκόλυνση της ουσιαστικής συμμετοχής του Συμβουλίου και των κρατών μελών, στοιχείου που αποτελεί τον σημαντικότερο στόχο του χάρτη πορείας για ένα ολοκληρωμένο πλαίσιο ελέγχου.

Επίσης, θα ζητηθεί από τα κράτη μέλη να εκθέσουν τις απόψεις τους επί άλλων θεμάτων που τίθενται από το Ελεγκτικό Συνέδριο και από το Ευρωπαϊκό Κοινοβούλιο:

- τον βαθμό κατά τον οποίο μπορεί να προσδιοριστεί το κόστος των ελέγχων των κονδυλίων της ΕΚ και εάν πρέπει το κόστος αυτό να βαρύνει τον προϋπολογισμό της ΕΚ

- τη δυνατότητα εισαγωγής της προσέγγισης του «ενιαίου ελέγχου», που συνεπάγεται τη θέσπιση κοινών αρχών και προτύπων, τον συντονισμό των προγραμμάτων εργασίας και την πρόσβαση κάθε ελεγκτικού φορέα στα αποτελέσματα της εργασίας των άλλων φορέων

- τη δυνατότητα ενίσχυσης του ρόλου των εθνικών ανώτατων ελεγκτικών ιδρυμάτων μέσω της συστηματικότερης διαβίβασης των εθνικών εκθέσεων ελέγχου για τη χρήση των κονδυλίων της ΕΕ στο Ευρωπαϊκό Ελεγκτικό Συνέδριο.

Δ. ΡΟΛΟΣ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ

Τα τελευταία έτη το Ελεγκτικό Συνέδριο ανέπτυξε τη μεθοδολογία DAS. Επί του παρόντος, η μεθοδολογία αυτή περιλαμβάνει τέσσερα στοιχεία : 1) την εξέταση των συστημάτων εποπτείας και των ελέγχων, 2) την εξέταση δειγμάτων των οικονομικών πράξεων, 3) την ανάλυση των ετήσιων εκθέσεων δραστηριότητας και των δηλώσεων των γενικών διευθυντών, 4) όπου χρειάζεται, την εξέταση της εργασίας των άλλων ελεγκτών. Η Επιτροπή, όπως και το Κοινοβούλιο και το Συμβούλιο, υποστήριξε αυτή την εξέλιξη. Η Επιτροπή σημείωσε ότι το Ελεγκτικό Συνέδριο είχε δηλώσει στο πρόγραμμα εργασίας του για το 2005 ότι θα εργαστεί «για την ανάπτυξη της μεθοδολογίας DAS στο πλαίσιο νέων παραμέτρων», προκειμένου να ανταποκρίνεται «όλο και περισσότερο στις ανάγκες των χρηστών της DAS».

Στο τέλος της συνεδρίασης της 16ης Μαρτίου 2005, μεταξύ της Επιτροπής και του Ελεγκτικού Συνεδρίου, ο κ. Hubert Weber, Πρόεδρος του Ελεγκτικού Συνεδρίου, δήλωσε: «Το Ελεγκτικό Συνέδριο έχει ως στόχο να μεγιστοποιήσει τον αντίκτυπο και την αποτελεσματικότητα του ελεγκτικού του έργου μέσω μιας προσέγγισης η οποία αποβλέπει περισσότερο στη βελτίωση των αποτελεσμάτων παρά στην επικέντρωση στην καταγραφή των σφαλμάτων. Το Ελεγκτικό Συνέδριο για να ενισχύσει την Επιτροπή στο έργο της περαιτέρω βελτίωσης των συστημάτων εποπτείας και ελέγχου του προϋπολογισμού της ΕΕ σε όλα τα επίπεδα, δεσμεύεται ότι θα συνεχίσει να αναπτύσσει την προσέγγιση DAS. Αυτό θα επιτρέψει στο Ελεγκτικό Συνέδριο να υπολογίσει ακόμα καλύτερα την πρόοδο και να σημειώσει με μεγαλύτερη ακρίβεια τους τομείς που απαιτούν βελτιώσεις.»

Η ανακοίνωση αυτή παρουσιάζει τις ενέργειες που προβλέπονται για τη δημιουργία ενός ολοκληρωμένου πλαισίου ελέγχου. Ένα έγγραφο εργασίας θα παρουσιάσει το πλαίσιο ελέγχου που ισχύει το 2004 και τις ενέργειες που η Επιτροπή θεωρεί αναγκαίες για την επίτευξη των στόχων που τέθηκαν στη γνωμοδότηση αριθ. 2/2004 του Ελεγκτικού Συνεδρίου, συμπεριλαμβανομένων εκείνων που έχουν ήδη προταθεί για την περίοδο 2007-2013.

E. ΣΥΜΠΕΡΑΣΜΑΤΑ ΚΑΙ ΠΡΟΤΑΣΕΙΣ

Παρόλο που όλα τα όργανα θα επιθυμούσαν τη χορήγηση θετικής DAS για την εκτέλεση του προϋπολογισμού, εναπόκειται στην Επιτροπή και τα κράτη μέλη μαζί να μεριμνούν ώστε το Ελεγκτικό Συνέδριο να μπορεί να εντοπίζει στοιχεία ελέγχου που να μαρτυρούν την πρόοδο προς τη δέουσα διαχείριση του κινδύνου σφάλματος. Αυτό δεν μπορεί να συμβεί πάραυτα, και δεν πρέπει να αναμένεται η μετατροπή της DAS από αρνητική σε θετική σε διάστημα ενός έτους. Ωστόσο, μια θετική DAS με ορισμένες επιφυλάξεις θα βοηθούσε πολύ περισσότερο την Επιτροπή και τα κράτη μέλη να συνεχίσουν να βελτιώνονται καθ’ οδόν προς μια θετική DAS χωρίς επιφυλάξεις.

Η Επιτροπή, εφαρμόζοντας ρεαλιστική προσέγγιση, εκφράζει την ικανοποίησή της για τη συνεχιζόμενη κριτική λεπτομερή εξέταση από το Ελεγκτικό Συνέδριο και τις συμβουλές του, ως ανεξάρτητου παρατηρητή, σε όλες τις προπαρασκευαστικές εργασίες.

Η Επιτροπή, με την παρούσα ανακοίνωση, επιχειρεί να κινήσει μια διαδικασία η οποία μπορεί να οδηγήσει στη σύγκλιση των απόψεων, μέχρι τον Νοέμβριο του 2005, της Επιτροπής, του Κοινοβουλίου (ως αρχής απαλλαγής) και του Συμβουλίου για τον τρόπο βελτίωσης του τρέχοντος πλαισίου εσωτερικού ελέγχου, ώστε να μπορέσει η Επιτροπή να παρέχει στο Ελεγκτικό Συνέδριο εύλογη βεβαιότητα σχετικά με τη νομιμότητα και την κανονικότητα των πράξεων. Στο παράρτημα περιλαμβάνεται η περαιτέρω επισκόπηση του χρονοδιαγράμματος του χάρτη πορείας.

Προτείνεται να λάβει υπόψη της η Επιτροπή τις συστάσεις της αρχής απαλλαγής και να επιφορτίσει τις υπηρεσίες της με :

- τη διαπίστωση των κενών και την πρόταση σχεδίων δράσης για να συμπληρωθεί το πλαίσιο ελέγχου στο οποίο το Ελεγκτικό Συνέδριο θα μπορεί να βασίζει τη βεβαιότητα που επιδιώκει

- την έναρξη συζητήσεων με τις αρμόδιες επιτροπές του Συμβουλίου και την υποβολή, τον Οκτώβριο του 2005, μιας πρώτης έκθεσης, που θα προτείνει μια βάση κοινής αντίληψης με τα κράτη μέλη αναφορικά με ένα ολοκληρωμένο πλαίσιο εσωτερικού ελέγχου

- την επαλήθευση του κανονιστικού πλαισίου που έχει προταθεί για την περίοδο 2007-2013 και, εάν χρειάζεται, την υποβολή πρότασης αλλαγών σε αυτό ώστε να συμπεριληφθούν οι διατάξεις που, σύμφωνα με την αξιολόγηση των κενών, απαιτούνται για τη συμπλήρωση ενός ολοκληρωμένου πλαισίου ελέγχου.

Παράλληλα, προτείνεται η έναρξη από την Προεδρία του Συμβουλίου τριμερών διοργανικών συζητήσεων υψηλού επιπέδου με στόχο τη διαπραγμάτευση και την επίτευξη συμφωνίας για διατομεακά ζητήματα που περιλαμβάνονται στις παρούσες προτάσεις, όπου θα πρέπει να καθοριστεί μια κοινή αντίληψη για το τι θα μπορούσε να αποτελέσει ένα κατάλληλο και ικανοποιητικό κοινοτικό ολοκληρωμένο πλαίσιο ελέγχου, καθώς και για τα απαραίτητα βήματα για την εφαρμογή του. Η συμφωνία αυτή πρέπει να επισημοποιηθεί με διοργανική συμφωνία που θα υπογραφεί σε πολιτικό επίπεδο.

Η Επιτροπή θα ενδιαφερόταν για τη γνώμη του Ευρωπαϊκού Ελεγκτικού Συνεδρίου σχετικά με τις ενέργειες που θα προτείνονται στη διοργανική συμφωνία, και επίσης θα ήθελε να ενημερωθεί για την άποψή του σχετικά με το εάν εκτιμά ότι η δέουσα εφαρμογή των εν λόγω ενεργειών θα επαρκεί για να παρέχεται στο Ελεγκτικό Συνέδριο βεβαιότητα σχετικά με τη νομιμότητα και την κανονικότητα των υποκείμενων πράξεων, ιδίως σχετικά με την αξιολόγηση των σφαλμάτων που θα διαπιστώνονται σε μέτρα που καλύπτονται από πολυετές πλαίσιο ελέγχου.

Annex

The following timetable is envisaged for the further process:

June 2005 | The Commission adopts the Communication on a roadmap to an integrated internal control framework, and completes (supervised by DG Budget) its assessment of the gaps between its present control frameworks and that recommended by the Court, and its proposals for action. |

July 2005 | First discussions among the Parliament, the Council and the Commission. The Council establishes a high-level panel of experts. |

July to September 2005 | Discussion by each service of its gap analysis and action plan with the Court of Auditors. |

October 2005 | Conference on the DAS organised by COCOBU. Initial report proposing the basis for a common understanding. Common understanding among the Parliament, the Council and the Commission on the internal control framework. |

November 2005 | The Commission adopts the Communication on a roadmap to an integrated internal control framework (action plan). This Communication will present the common understanding on the gap assessment and actions to be taken in order to achieve a fully integrated control framework for both centralised management and shared management. The aim is to make it possible for the Commission to provide the Court of Auditors with reasonable assurance as to the legality and regularity of transactions. Interinstutional agreement with Parliament and Council on the steps needed to achieve an integrated control framework. |

2006 - | Implementation of the action plan. |

[1] Στην ετήσια έκθεση για το οικονομικό έτος 2003, το Ελεγκτικό Συνέδριο διατηρεί μια επιφύλαξη σχετικά με τους διάφορους οφειλέτες όσον αφορά την αξιοπιστία των λογαριασμών . Θεωρεί ότι οι υποκείμενες πράξεις είναι νόμιμες και κανονικές όσον αφορά τα έσοδα, τις αναλήψεις υποχρεώσεων και τις διοικητικές δαπάνες. Για τις υποκείμενες πράξεις που αφορούν τη γεωργία, τα διαρθρωτικά μέτρα, τις εσωτερικές πολιτικές, τις εξωτερικές ενέργειες και την προενταξιακή βοήθεια το Ελεγκτικό Συνέδριο χορηγεί δήλωση συνοδευόμενη από παρατηρήσεις.

[2] Ανακοίνωση της Επιτροπής Στρατηγικοί στόχοι 2005-2009, Ευρώπη 2010: Μια εταιρική σχέση για την ανανέωση της Ευρώπης, Ευημερία, Αλληλεγγύη και Ασφάλεια - COM(2005)12 της 26.1.2005.

[3] Πρβλ. γνωμοδότηση αριθ. 2/2004 του Ελεγκτικού Συνεδρίου των Ευρωπαϊκών Κοινοτήτων σχετικά με το πρότυπο του «ενιαίου ελέγχου» (single audit) (και με πρόταση για ένα πλαίσιο εσωτερικού κοινοτικού ελέγχου) - ΕΕ C107 της 30.4.2004.

[4] Στον γεωργικό τομέα, για παράδειγμα, η εκ των υστέρων δήλωση αξιοπιστίας των επικεφαλής των οργανισμών πληρωμών των κρατών μελών έχει γίνει ήδη δεκτή από το Συμβούλιο ως μέρος της συμφωνίας του επί του νέου βασικού κανονισμού για τη χρηματοδότηση της Κοινής Γεωργικής Πολιτικής.

[5] Σύμφωνα με τις οποίες η διαχειριστική αρχή κάθε κράτους μέλους (π.χ. ο Υπουργός Οικονομικών) δηλώνει κάθε έτος ότι έχουν θεσπιστεί τα κατάλληλα συστήματα ελέγχου.

[6] Μια αποτελεσματική αλυσίδα ελέγχων διενεργούμενων βάσει κοινών προτύπων, όπου για κάθε επίπεδο λαμβάνεται υπόψη η εργασία των υπόλοιπων. Βλέπε παράγραφο 39 της γνωμοδότησης του Ελεγκτικού Συνεδρίου αριθ. 2/2004.

[7] Άρθρο 4 του κανονισμού (EK) αριθ. 438/2001.

[8] Άρθρα 10 και 15 του κανονισμού (EK) αριθ. 438/2001.

[9] Το άρθρο 143 παράγραφος 6 του Δημοσιονομικού Κανονισμού απαιτεί από την Επιτροπή να μεταβιβάζει σε συγκεφαλαιωτική μορφή τις απαντήσεις των κρατών μελών πριν από τη 15η Φεβρουαρίου του έτους που έπεται της δημοσίευσης της ετήσιας έκθεσης του Ελεγκτικού Συνεδρίου.

[10] Τα θέματα που θα εξεταστούν περιλαμβάνουν τη σύγκρουση με την ημερομηνία των εκλογικών εκστρατειών κατά την ανανέωση του Κοινοβουλίου και τον αντίκτυπο κάθε αναβολής της απόφασης απαλλαγής στην επόμενη διαδικασία απαλλαγής.